הוועדה לביטחון לאומי, כנסת 25, פרוטוקול מספר 104, 2024-01-09 00:00

צביקה פוגל: שלום, אני פותח את הישיבה

צביקה פוגל:  קשה לומר הבוקר בוקר טוב

צביקה פוגל:  זה מסוג הבקרים שאתה פותח את הטלפון ואתה מצפה לא לראות את ה"הותר לפרסום" ואתה רואה את זה

צביקה פוגל:  אתה רואה את השמות הבוקר של ארבעה פרחים, ואתה מבין שבמלחמת הקיום של מדינת ישראל אנחנו כנראה נדרשים לשלם מחיר, מחיר יקר

צביקה פוגל:  אבל החוכמה בעת הזאת היא גם להסתכל על מה אנחנו כן משיגים

צביקה פוגל:       אני רואה את הפעילות של צה"ל, מג"ב, שב"כ ושאר כוחות הביטחון בלבנון, איך פוגעים שם במי שצריך לפגוע ומצליחים להרתיע, לפחות לפרק זמן מסוים, את החיזבאללה מלהוביל אותנו למלחמה כוללת שם

צביקה פוגל:  אני מסתכל על מה שקורה ביהודה ושומרון – רק הלילה פעלו שם בחמישה מוקדים עם כוחות מדהימים של צה"ל ומג"ב

צביקה פוגל:  אני מסתכל על מה שקורה בעזה גם בחלק הצפוני שעדיין לא גמרנו לטהר וגם במחנות המרכז – ברפיח ובחאן יונס – באמת אנחנו באיזושהי שגרת מלחמה שההישגים בה כל כך גדולים שלפעמים הם פשוט נעלמים כי אנחנו, בניגוד לאויבים שלנו, מקדשים את החיים ופועלים למען החיים

צביקה פוגל:      אחד הדברים שלמדתי במלחמה הזאת הוא שהנופלים לא רק ציוו לנו את החיים, אלא בעיקר ציוו לנו לנצח

צביקה פוגל:  אני מקווה שכולנו נדע להמשיך בתנופה הזאת שאנחנו נמצאים בה

צביקה פוגל:  למרות שקשה לדבר על מלחמה במושגים של תנופה

צביקה פוגל:  אבל להסתכל על זה כך ולהבין, שאם לא נעשה את זה היום, אנחנו עלולים לשלם על זה מחיר הרבה יותר יקר

צביקה פוגל:  המלחמה הרב-זירתית הזו נמשכת גם במקומות אחרים, כמו שאתם בוודאי יודעים

צביקה פוגל:  אנחנו נלחמים גם בהאג, למרות ששם אין נשק, ואנחנו נלחמים גם במקומות אחרים שמנסים לפגוע בנו עם כל מיני תימנים וחות'ים, ותקראו לזה איך שאתם רוצים

צביקה פוגל:  אבל אנחנו עם חזק ויש לנו חוט שדרה, ואני מקווה שאנחנו נדע להביא את זה לידי ביטוי

צביקה פוגל:      בחזרה לשגרה הרגילה שלנו

צביקה פוגל:  חשבתי שנכון לקיים דיון שיהווה איזושהי התנעה גם עבור הוועדה שאני עומד בראשה וגם עבור המשרד לביטחון לאומי, שתכליתו מתן מענה למשימות המרובות המוטלות על משטרת ישראל

צביקה פוגל:  עכשיו אני לא מסתכל על זה בהיבט של המשימות – אני מסתכל על זה בהיבט של היכולת לבצע

צביקה פוגל:  במהלך השלושה-ארבעה חודשים האחרונים עברתי בעשרות תחנות משטרה

צביקה פוגל:  תחנות המשטרה הן עוצבת היסוד של משטרת ישראל – משם הכול מונע

צביקה פוגל:  זה הקשר בין הממלכה – הממשלה – לבין האזרח, והתחנה היא זאת שמביאה את זה לידי ביטוי

צביקה פוגל:  אני אשתמש במושגים שלפעמים אנחנו קצת פחות משתמשים בהם – תחנת המשטרה היא סמל המשילות שלנו

צביקה פוגל:  היא סמל המשילות

צביקה פוגל:  מה שאני למד בביקורים שלי בתחנות המשטרה, זה שאין התאמה, נכון להיום, בחלק גדול מאוד מהתחנות בין הגודל שלהן למשימות שלהן, ובין היכולת שלהן להשלים כוח אדם שנדרש אל מול מה שאנחנו מצפים מהם בהישג הנדרש

צביקה פוגל:       כשאני שואל אותם: מה אתם מציעים? הם אומרים לי: בואו נעשה דיפרנציאציה

צביקה פוגל:  יש תחנות שהמשימות שלהן מורכבות יותר; יש תחנות שהמשימות שלהן מסוכנות יותר; יש תחנות שדורשות איכות כוח אדם מסוימת

צביקה פוגל:  בואו נתגמל או נכין או נאפיין את התחנות, כל אחת על פי יכולותיה

צביקה פוגל:  אני לא מדבר כרגע על תקן ומצבה, זאת עבודה של משטרת ישראל, ואני בטוח שיום אחד היא תיפתר

צביקה פוגל:  דרך אגב, התקן לא השתנה עשרות שנים

צביקה פוגל:  בתחנת משטרה שפעם הייתה עם 80 שוטרים ל-30,000 או 40,000 תושבים, אותם יישובים עכשיו עם 100,000 תושבים, והתחנה נשארה עם 80 שוטרים

צביקה פוגל:  אני לא נכנס לזה

צביקה פוגל:  אני נכנס לאיזשהו תהליך שאני חושב שנכון לעשות – דרך אגב, הוא בוצע במערכות אחרות

צביקה פוגל:  אתם יודעים, אני איש צבא בעברי, והצבא כן ביצע את זה בחלק מהמקומות – דיפרנציאציה, התאמה של האנשים, המשימות והתגמול, כדי לגרום לזה שיהיו עוד אנשים בתחנות

צביקה פוגל:      אני אתן לכם שתי דוגמאות: היינו השבוע בביקור בתחנה בתל אביב שמטפלת בעשרות אלפי תושבים, במשימה מאוד משמעותית של טיפול באוכלוסייה זרה בדרום תל אביב, ואני מגלה שהתחנה ב-50% איוש

צביקה פוגל:  אני אומר להם: תל אביב ב-50% איוש? הרי בתל אביב צריך להיות יותר מ-100% איוש, יותר אנשים רוצים להיות שם

צביקה פוגל:  כמו שאני מגלה עוד כמה דברים, גם פה גיליתי את הפער בין מה שאני חושב לבין המציאות, ומסתבר שאנשים לא רוצים לבוא לשם – עבודה קשה, הרבה מאוד שעות, לחיות בתל אביב עולה מאוד ביוקר, המשכורת מאוד קטנה, אין תגמול

צביקה פוגל:  הם אומרים לי: עזוב, אני לא חייב משכורת, המשכורת שתהיה כמו של כולם, אבל תנו לי דירה, שאני אוכל לגור בתל אביב

צביקה פוגל:  כי רק לשלם את השכירות, אני משלם את כל השכר שלי

צביקה פוגל:  אני מבין למה אנשים לא רוצים להגיע לשם

צביקה פוגל:  בסוף אנחנו צריכים להתמודד עם 50% כוח אדם של אותה תחנה, עם יותר מ-100% משימות משהיא הוקמה

צביקה פוגל:      דוגמה אחרת, בתחנה שהייתי בה באזור יהודה ושומרון

צביקה פוגל:  שם גיליתי שהמשימות שלהם הן לא רק אל מול פשיעה אלא גם מול טרור ופח"ע, מה שדורש מאותם שוטרים להיות גם לוחמים ולעשות דברים נוספים

צביקה פוגל:  משך התורנות שלהם ועומס התורנות שלהם הרבה יותר גדול

צביקה פוגל:  הם אומרים לי: איזה תגמול יש לנו לעומת תחנות אחרות, שלא מתמודדות עם מה שאנחנו עושים? איך גורמים ליותר אנשים לרצות להיות חלק מהתחנה הזאת? עלו כמה רעיונות במהלך הביקורים האלה וחשבתי שנכון לשתף את חבריי למשטרה ולמשרד האוצר, ולנסות לראות ביחד איך אנחנו כן יכולים לתת איזשהו מענה, כי בסופו של דבר, המשטרה הזאת היא לא שלי ולא של איתמר בן גביר – היא של מדינת ישראל, וחלה עלינו החובה לאפשר למשטרה הזאת למלא אחר הציפיות שלנו כאזרחים, וחלק מהעניין הוא לדאוג שאנשים טובים ירצו להיות שם ויבואו לשרת שם

צביקה פוגל:  אני לא מדבר על גיוס כלל משטרת ישראל, אלא ממקד את זה לאותה עוצבת יסוד שנקראת תחנת משטרה

צביקה פוגל:      אני אתן את הבמה לכם, אנשי המשטרה, לנסות להתחיל להתמודד עם העניין הזה ולהציג איזושהי תמונת מצב

צביקה פוגל:  האם התבצע איזשהו תהליך כזה? אני לא אסיים בדיון הזה היום; אני אנסה להוביל את זה ולראות איך אנחנו כן בוחנים את העניין הזה

צביקה פוגל:  משטרת ישראל, הבמה שלכם

צביקה פוגל:  הדיון הזה יסתיים עד שעה 10:30 אז יש לנו מלא זמן, קחו את הזמן

צביקה פוגל:  כן, שם וכתובת

צביקה פוגל:  לא איפה אתה גר, שיוך חילי

רועי הייזלר: בוקר טוב לכולם, אני מנהל תחום בכיר שכר וגמלאות במשרד לביטחון לאומי

רועי הייזלר:  אני רוצה לומר כמה דברים כלליים לפני שחבריי ייתנו משהו יותר מקצועי

רועי הייזלר:  נושא הגיוס והשימור נמצא בראש מעייננו במשרד לביטחון לאומי

רועי הייזלר:  התוויית הדרך של השר היא לתת חלק מאוד גדול ומשמעותי בנושא

רועי הייזלר:  אבל צריך קודם כול לדעת שהנושא של שימור עובדים זה לא רק שכר

רועי הייזלר:  כלומר, כדי לשמר עובדים צריך לטפל גם בתנאי השירות וגם ביחס המפקדים

רועי הייזלר:  אמ"ש של המשטרה עושים עבודת מטה – כבר עשו ועושים והם בתוך זה – על מנת לתת את כל המענים לנושא השימור באופן רחב, ולא רק בשכר

רועי הייזלר:       בנושא השכר, בשנה האחרונה, שנת 2023, עשינו שני מהלכים מאוד משמעותיים: המהלך הראשון, תוספת שכר

רועי הייזלר:  זיהינו שחוץ מלהסתכל רק על תחנות ולהתמקד בשטח, אמרנו שקודם כול נסתכל באופן יותר רחב

רועי הייזלר:  ראינו שהשימור היותר קשה מבחינתנו הוא בחמש שנים הראשונות

רועי הייזלר:  ככה תוספות השכר היו ממוקדות לבעלי הדרגים הנמוכים ולבעלי דרגות הקצונה הנמוכות

רועי הייזלר:  שפכנו שם הרבה כסף על מנת לתת את המענה הראשוני הזה, ובנוסף, על מנת להשלים את המהלך, עשינו הסכם עם משרד האוצר בנושא של מענקים

רועי הייזלר:  בעבודת מטה שעשינו ראינו שדווקא תוספות השכר מתאימות למטרות מסוימות, אבל המענקים הם דרך להתמקד באוכלוסיות מסוימות שיש צורך לתת להן מענה

רועי הייזלר:  תוכנית המענקים הייתה צריכה בעצם להשלים

רועי הייזלר:  הדברים בבחינה, כמובן, ואנחנו נעשה הפקת לקחים אחרי שנראה את המכלול ונראה את התוצאות

רועי הייזלר:  כבר בשבוע שעבר היינו בישיבה אצל הסמפכ"ל, ועלה שם מפקד מחוז ירושלים

רועי הייזלר:  הוא אמר: אנחנו רואים שברגע שהפסקנו את מענקי ירושלים, יש קושי בשימור שוטרים

רועי הייזלר:  הדבר הזה כן קיים, אבל רואים שיש קשר ישיר לנושא של המענקים גם על מנת לשמר

צביקה פוגל: אתה אומר לי שבהסתכלות שלכם קיימת הדיפרנציאציה הזאת

צביקה פוגל:  הרי את השכר נתנו לכולם – לא לכולם אבל הגדרנו דרגות ונתנו בעצם לכל מי ששווה ערך בכל התחנות

צביקה פוגל:  לא באנו ואמרנו – לפחות לפי מה שאני מכיר, תקן אותי – שלתחנה מסוימת אנחנו רוצים לתת יותר שכר או תנאים מסוימים ולא רק רמה א', לא רק ברמת הכוננות

רועי הייזלר: הדיפרנציאציה באה לידי ביטוי גם ברמת פעילות, כמו שאמרת, שזה מבחינת הסיכון ועבודה יותר אינטנסיבית

רועי הייזלר:  הסכם המענקים קצת עבר שינוי בעקבות המלחמה, אבל בשנת 2024 הוא אמור לחזור למתכונת קודמת שכמעט סיכמנו עליה

רועי הייזלר:  הוא ממקד אותנו לתחנות מגזר, כלומר, יש פרק שלם בהסכם שמתעסק בתחנות שאנחנו יודעים שיש בהן קושי, חוץ ממענקי ירושלים שיש לו פרק בפני עצמו

רועי הייזלר:  אבל גם בתחנות מגזר – אנחנו מכירים את הטענות בדרום תל אביב, אולי שם היו"ר ביקר

צביקה פוגל: אנחנו מכירים גם את הטענה הזאת שאני שמעתי: אין בעיה, אל תוסיף לי לשכר

צביקה פוגל:  אני יכול לחיות עם השכר

צביקה פוגל:  אבל תסדר לי דיור בתל אביב

צביקה פוגל:  שכירות בתל אביב לא עולה 900 ש"ח לחודש, שזאת התוספת שהם מקבלים לדיור

רועי הייזלר: נכון

רועי הייזלר:  למשל בתוכנית המענקים של שב"ס נכנס פרק שמשתתף בשכר דירה

רועי הייזלר:  האמצעים האלה כן קיימים, אנחנו בוחנים אותם כל הזמן ואנחנו בתהליך ארוך שהוא לא רק לתת משהו אחד כי יכול להיות שרק שכר דירה לא ייתן מענה כולל על הכול

רועי הייזלר:  באופן כללי יש לנו שני מישורים: מבחינת תוספות שכר – לזהות את האוכלוסיות שקשה לשמר, שזה חמש השנים הראשונות וההשלמה של המענקים בדרך של למידה, ואנחנו על זה

רועי הייזלר:  יש גם עבודת מטה מאוד נרחבת להבין שזה לא רק השכר בעצם

רועי הייזלר:  בסוף בן אדם שמגיע לעבודה אם טוב לו בעבודה והוא מרגיש שהוא מקיים את המטרות ואת היעדים שהוא רואה לנכון, ציונות וכולי, אז הוא בא לעבודה בכיף גם אם השכר לא יהיה בדיוק כמו שהוא חושב שמגיע לו, ובצדק

רועי הייזלר:  כל המעטפת הזאת נמצאת תחת בחינה, יש לנו אגף שלם במשרד לביטחון לאומי שמתעסק רק בזה ונמצא כל הזמן במגעים מול משרד האוצר ובשיתוף פעולה איתם, אנחנו נותנים מענים רבים לבעיות שקמות

צביקה פוגל: אני חייב לומר לכם – אני שמח שיש פה נציגה של משרד האוצר – לכולנו ברור שאותם תקנים שקיבלנו לנסות לאייש ולהגביר, נדמה לי 2,000 לאייש ועוד 3,000 להגביר – זה משודר עכשיו לכל מדינת ישראל אבל בואו נניח שאף אחד לא רואה אותנו – אנחנו הרי יודעים שלא נצליח למלא את התקנים האלה כי עדיין לא יצרנו את תמונת המצב של האטרקטיביות שאנחנו רוצים לייצר כדי שאנשים יבואו ויתגייסו למשטרה, מה שאני חושב שצריך לקרות

צביקה פוגל:  אבל זה לא יקרה בטווח הזמן המיידי

צביקה פוגל:  לפעמים אני חושב – אל תיעלבי משרד האוצר – שמשרד האוצר נותן לנו את התקנים כי הוא יודע שלא נצליח לאייש אותם, אז הוא מכין סעיף בצד לאן הכסף הזה ילך

צביקה פוגל:  אני לא אומר את זה מרוע, אני אומר את זה כי אנחנו לא מצליחים בזה

צביקה פוגל:  בואו נראה איך אנחנו כן מחדדים ומכוונים את החץ שלנו לאותן תחנות

צביקה פוגל:       למשל, תיכף בטח יתייחסו אנשי המשטרה, אני אגיד לכם מה שמעתי: יש תחנות מסוימות שבאו ואמרו לי שאם היית מחייב קצין להתקדם בדרגה שהוא יבוא לשרת בתחנה כזאת חמש שנים ורק אחרי זה יקודם, היינו מרוויחים פה קצונה טובה

צביקה פוגל:  לא הכול זה כסף, יש גם את המושגים של כסף ומענקים או כל מיני דיפרנציאציות פנימיות שקיימות שבאותה תחנה, באותה רמת כוננות ואותה רמת פעילות – סיירים מקבלים יותר, אנשי מודיעין מקבלים פחות

צביקה פוגל:  זה יוצר באותה תחנה מצב בלתי אפשרי

צביקה פוגל:  אני שואל את עצמי אם אנחנו מודעים לזה, ואם כן לאיזה כיוונים אנחנו הולכים

צביקה פוגל:  זה מאוד חשוב לי

צביקה פוגל:  דיברת על החשיבות של השימור וזה נכון, קודם כול בואו נשמר את מה שיש

צביקה פוגל:  אני אומר לכם שאם לא נעשה את זה אנחנו עלולים לאבד גם את מה שיש לנו

צביקה פוגל:  בבקשה, משטרה

שרית ברקוביץ: בוקר טוב, אני רמ"ד שכר ופנסיה

שרית ברקוביץ:  אני שייכת למחלקת תכנון שכר באגף משאבי אנוש במשטרה

שרית ברקוביץ:  אתה מאוד צודק בכל מה שאמרת מהתחלה ועד הסוף

שרית ברקוביץ:  המשטרה מתמודדת עם אתגרים לא מעטים בנושא גיוס ושימור

שרית ברקוביץ:  אני לא אתייחס להיבטים האחרים, שגם בהם יש התמודדויות לא פשוטות, וראינו גם מה קרה בתקופת המלחמה ואיפה המשטרה לקחה שם חלק די נכבד במלחמה שתקפה אותנו ב-7 באוקטובר, עם אבדות ועם פצועים רבים – גם עם הנושא הזה נצטרך להתמודד

צביקה פוגל: המשטרה זכתה לאמון יוצא דופן, פשוט ככה

צביקה פוגל:  בואו נגיד את זה ולא נתבייש במה שזה

צביקה פוגל:  המשטרה זכתה לאמון יוצא דופן כי התגלתה המחויבות שלהם לתושבים, התגלה קור הרוח שלהם והתגלה שגם אם הם לא נולדו לוחמים, הם יודעים להילחם

צביקה פוגל:  בבקשה

שרית ברקוביץ: בנושא הפצועים של החיל, אמרתי שיש לנו די הרבה כאלה שנמצאים בשיקום כזה או אחר – חלקם עדיין מאושפזים וחלקם בבתים

שרית ברקוביץ:  זה משהו שאנחנו נישא איתנו בשנה-שנתיים הבאות ולכן, נושא הגיוסים נמצא די במוקד העשייה שלנו

שרית ברקוביץ:  כמו שאמרת, צריך לגייס הרבה מאוד שוטרים

שרית ברקוביץ:   לאן השוטרים בעצם מגיעים? אתה קראת לתחנות העוצבה של משטרת ישראל, אנחנו קוראים להן לבנת היסוד שלנו

שרית ברקוביץ:  נכנסנו לתוכנית המענקים ב-2022 כדי לתת איזושהי מעטפת מלבד השכר של השוטרים

שרית ברקוביץ:  כמו שאנחנו יודעים, בחמש השנים הראשונות של השוטרים, השכר לא גבוה והשוטרים מכירים את זה

שרית ברקוביץ:  הוא מתחיל להיות יותר משמעותי בשנים אחרות, ככל שהם נמצאים יותר במערכת וצוברים יותר זכויות

שרית ברקוביץ:  אבל צריך היה לתת מעטפת כוללת בגיוסים כדי להביא אלינו אנשים וכדי שהגיוסים יהיו אטרקטיביים

שרית ברקוביץ:  לכן בנינו מנגנונים תומכים לנושא השכר, כמו המענקים שדיברת עליהם והמענקים היו דיפרנציאליים

שרית ברקוביץ:  אין מנוס מלעשות מענקים דיפרנציאליים – לא דומה תחנה אחת לשנייה, ולא דומה מיקום של תחנה אחת והאתגרים שלה לתחנה אחרת

שרית ברקוביץ:  עדיין הדיפרנציאליות הזאת הייתה קצת בעוכרנו – אנחנו נתנו מענקים לתחנות מגזר

שרית ברקוביץ:  שמנו דגש על תחנות מגזר לעומת תחנות מעורבות, ובתוך התחנות עשינו דיפרנציאליות

שרית ברקוביץ:  מכל עבודות המטה שהובילו אותנו עשינו איזושהי דיפרנציאליות, וכמו שאמרת, היה שוטר בתחנה שקיבל אולי מענק גבוה יותר משוטר אחר

שרית ברקוביץ:       אנחנו עושים כל הזמן למידה והפקת לקחים

שרית ברקוביץ:  אנחנו כל הזמן בודקים את עצמנו, משפרים ומשנים

שרית ברקוביץ:  המענקים שניתנו לתחנות היו טובים, ולפי הבדיקות שלנו הם נתנו את האפקט שהיה צריך לתת

שרית ברקוביץ:  כשפרצה המלחמה ב-7 באוקטובר והיינו צריכים לחלק את הפעימה השנייה של המענק, ראינו פתאום שאנחנו הולכים לחלק לחוקרים בתחנה שכר יותר גבוה מסיירים בתחנה, כי דקה לפני המלחמה זה היה המקום שבו ראינו ששוטרים מתפטרים יותר ועוברים תפקידים

שרית ברקוביץ:  הבנו שאנחנו לא יכולים לתת את הפעימה השנייה של המענק ולעשות דיפרנציאליות בתקופת מלחמה, כשבעצם השוטרים עבדו ונתנו כתף מול כתף במלחמה, יצאו מהמשרד

שרית ברקוביץ:  גם אנשי מנהלה יצאו מהמשרדים, גם סיירים, גם חוקרים, גם בלשים

שרית ברקוביץ:  כל מי שהיה בקרבת מקום נתן יד וחירף את נפשו בתקופת המלחמה

שרית ברקוביץ:  היו לנו גם אבדות של שוטרים במסיבה ברעים שלא בכל יום התפקיד שלהם הוא לעשות סיורים בחוץ ולהתמודד עם האוכלוסייה בחוץ

שרית ברקוביץ:  הם היו אנשי משרד וגם הם לקחו חלק בדבר הזה

שרית ברקוביץ:       לכן הבנו שאנחנו לא יכולים לחלק את הפעימה השנייה, ודחינו את המימוש של הפעימה השנייה לשנה הבאה

שרית ברקוביץ:  במקום זה נתנו מענק רוחבי שייתן איזשהו מענה לכל משטרת ישראל – מענק רוחבי עד דרגת סנ"צ, לכל השוטרים ולקצינים עד דרגת סנ"צ, עם איזשהו מענק שנתן דיפרנציאליות גם ללוחמים שהיו במעגל הראשון

שרית ברקוביץ:  עשינו שיטת מעגלים, ובאמת נתנו את זה

שרית ברקוביץ:  אני אגיד שכל דבר דיפרנציאלי שאתה עושה יש בו יתרון, כי באמת אתה יכול להתמקד באוכלוסייה שאתה רוצה להתמקד בה, אבל בסוף יש אוכלוסייה אחרת שהיא לא במיקוד של הדיפרנציאליות

שרית ברקוביץ:  או שהיא מקבלת משהו, אבל היא מקבלת משהו יותר נמוך

שרית ברקוביץ:       כל דבר צריך ללמוד ולהבין מה זה עושה ואיזה אפקט זה עושה

שרית ברקוביץ:  אם זה עושה אפקט חיובי שהוא טוב וצריך להמשיך איתו, או שזה עושה אפקט לא טוב, וצריך להפסיק אותו ולהחליף אותו למשהו אחר

שרית ברקוביץ:  אנחנו נמצאים לקראת 2024 במחשבה איך לתת מענקים לאוכלוסיות השונות במשטרת ישראל

שרית ברקוביץ:  אנחנו מתמקדים במגויסים

שרית ברקוביץ:  כמו שאמרת, אי-אפשר לגייס 5,000 אנשים לתקנים ריקים, לתקנים ששוטרים לאורך השנים הלכו, הצביעו ברגליים ואמרו: לא טוב לנו פה, העבודה לא מתגמלת אותנו מספיק

שרית ברקוביץ:  כמו שאמרנו, זה לא רק השכר אלא גם כל המעטפת מסביב

שרית ברקוביץ:  דיברת על שכר דירה, זה מאוד נכון וזה נושא שאנחנו לוקחים אותו כעבודה לשנת 2024

צביקה פוגל: שרית, שכר דירה, לימודים, קידום וכל הדברים האלה – אני חייתי במערכת שידעה לתת את זה

צביקה פוגל:  אין שום סיבה שמשטרת ישראל לא תדע לעשות את זה

צביקה פוגל:  שום סיבה

צביקה פוגל:  כשאני שומע ששוטרים הלכו ללמוד על חשבונם עם איזשהו סיוע של המשטרה, צורם לי

צביקה פוגל:  למה?     

שרית ברקוביץ: המשטרה מסייעת בלימודים ובדברים אחרים, לא רק בשכר

צביקה פוגל: אני יודע

צביקה פוגל:  למה שזה לא יהיה חלק מהתגמול? שרתת בתחנה הזאת או אתה אמור לשרת בתחנה הזאת– תואר ראשון

שרית ברקוביץ: יש דבר כזה קורס קצינים ייעודי

שרית ברקוביץ:  כל מי שיוצא לקורס קצינים ייעודי, המשטרה מממנת לו תואר מלא וכל מה שצריך כדי שהוא יסיים את קורס הקצינים עם תואר ראשון ויקבל על זה את התגמול בשכר, כי לימודים מביאים שכר יותר גבוה

שרית ברקוביץ:  אנחנו עובדים הרבה מאוד על מעטפות אחרות שהן לא רק לימודים – יש גם גמול השתלמות שמוסיף הרבה מאוד כסף לשכר, גם שם אנחנו עושים עבודות, שלא יקרה מצב בו שוטר מתגייס ולא מקבל את הגמול

שרית ברקוביץ:  אלו עבודות בתוך המשטרה ואנחנו לא צריכים גורמים חיצוניים שיעזרו לנו לעשות את זה

שרית ברקוביץ:  יש דברים שאנחנו יודעים לעשות בתוך הבית

שרית ברקוביץ:       לגבי נושא שכר הדירה בירושלים, זו מעטפת שירושלים קיבלה כמשהו מאוד ייחודי כעיר בירה שלא קיבלה מענים בשכר בצורות אחרות, אז כן עטפנו אותם בנושא של שכר דירה ואנחנו עכשיו עושים עבודה על כל משטרת ישראל גם בנושאים האלה

שרית ברקוביץ:  יש לנו כל הזמן עבודות שאנחנו מקדמים בנושא השכר במעטפת כדי להביא את המגויסים למצב שהם יתגייסו וגם יישארו לאורך זמן

שרית ברקוביץ:  יש גם מעטפות אחרות שהן לא רק בדירוג דרגה, אנחנו הרי מקבלים שכר של דירוג דרגה

שרית ברקוביץ:  יש גם מעטפות אחרות, אנחנו גם יודעים לגייס בפלטפורמות אחרות, עם שכר יותר גבוה מהיום הראשון, וגם את זה אנחנו בונים בשיתוף עם המשרד לבל"מ ומשרד האוצר, כדי באמת לעטוף את השוטרים מכל הכיוונים

צביקה פוגל: תודה, היה חשוב מאוד לשמוע  אותך

צביקה פוגל:  הערה על משרד האוצר, אני תיכף אתן לך להתייחס –כל שנה בתקציב אנחנו יושבים בסופו של דבר גם על ההסדרים והכספים הקואליציוניים, כמו שנוהגים לקרוא לזה

צביקה פוגל:  אני ממליץ שבשנים הקרובות, במקום שהכספים הקואליציוניים יהיו פר סיעות, קואליציה, מפלגות ופוליטיקה, נקבע אוכלוסיות מסוימות שזוכות לכספים קואליציוניים מטעם משרד האוצר

צביקה פוגל:  אנחנו חייבים להתחיל לעודד פורומים שונים במדינת ישראל שאנחנו חפצים ביקרם – זה משרת את כולנו, זה לא משהו פרטי

צביקה פוגל:  סתם הערת ביניים

צביקה פוגל:  בבקשה, אמ"ש

יורם מרציאנו: שלום, אני מאגף תכנון במשטרה, עוסקת בתקציבי שכר וגמלאות

יורם מרציאנו:  אני אשלים את שרית ואומר שאכן נעשות כל העת עבודות וחשיבה איך לתת את המענים המותאמים הן בהיבטי השכר והן בהיבט המעטפת

יורם מרציאנו:  ניתן לדוגמה את תחנות המגזר, שגילינו באחד הפרויקטים שם שאחד הדברים שמונעים מאנשים להגיע לשרת בתחנות האלה הוא הדרך להגיע – אין איך להגיע לשם

יורם מרציאנו:  בעבודת מטה שנעשתה ניסו למצוא איזשהו פתרון להסעות של שוטרים לתחנות הללו

יורם מרציאנו:  החשיבה באמת הוליסטית, גם על השכר, שאנחנו מבינים משוטרים בתוך המערכת ומחוץ לה עד כמה הוא פקטור משמעותי

יורם מרציאנו:  על ציונות אנחנו בכלל לא מדברים כי היא קיימת

יורם מרציאנו:  אנחנו ראינו את השוטרים בקו הראשון מתפקדים בצורה המיטבית, גם ב-7 באוקטובר וגם לאורך כל הזמן

יורם מרציאנו:  לצד הציונות שקיימת ואין לנו ספק בה, אנשים בסופו של יום רוצים להגיע הביתה עם פרנסה מכובדת שמכבדת אותם

יורם מרציאנו:  בסוף אנחנו מתמודדים עם שוק בחוץ וגם לזה אנחנו צריכים לתת מענה, כי השוטר רואה את האלטרנטיבה שקיימת לו מחוץ למשטרה

יורם מרציאנו:      המענים ניתנים והם דיפרנציאליים ואנחנו מנסים למצוא בכל מיני עבודות ובכל מיני פלטפורמות את המענה, אבל, כמו שאתה אמרת, הסתובבת בכל מיני תחנות ובכל תחנה שמעת את המצוקות

יורם מרציאנו:  אני לא חושבת שהיית באיזושהי תחנה ולא שמעת על הפערים שקיימים שם

יורם מרציאנו:  צריך לראות שתמונת המצב הזאת היא תמונת המצב שמשתקפת גם בתוך הארגון

יורם מרציאנו:  זה אומר שלמרות שיוצרים איזושהי דיפרנציאציה, בסופו של דבר אנחנו מבינים שהמורכבויות קיימות בכל מקום ולכן המענה צריך להינתן לכל רוחב הארגון

יורם מרציאנו:  המיקוד של הדיון הזה הוא בתחנות, אבל יש לנו אורגנים נוספים שצריכים להשלים אותם ולתת מענה לעבודת המשטרה, וגם שם יש פערים

יורם מרציאנו:  בסוף אנחנו מסתכלים על העוגה הקיימת ומנסים לחלק אותה בצורה הטובה ביותר

צביקה פוגל: לילך, אני לא סתם נוגע בתחנות

צביקה פוגל:  מקובל על כולנו שהן עוצבת היסוד – הן אלו שנמצאות בקשר הכי צמוד עם האזרחים להם אנחנו נותנים שירות

צביקה פוגל:  צריך להתחיל במקום כלשהו

יורם מרציאנו: אנחנו איתך ואנחנו חד-משמעית מאמינים בזה

יורם מרציאנו:  זו לבנת היסוד של המשטרה – שרית לא אמרה את זה סתם

יורם מרציאנו:  זו התפיסה וקיים גם תעדוף בעולם הגיוסים

יורם מרציאנו:  אחד התעדופים שניתנים בתוכנית הגיוסים הוא קודם כול למלא את התחנות, כי שם נעוץ השירות לאזרח ושם אנחנו נמדדים, אבל אני אומרת שהעוגה היא עוגה מסוימת, ואנחנו עושים בה את המיטב

יורם מרציאנו:  בשנה שעברה קיבלנו תוספת שכר והשנה אנחנו אמורים להמשיך לשלם אותה

יורם מרציאנו:  לטובת מתן מעטפת רחבה יותר צריך לשים על השולחן את המקורות כדי להרחיב

יורם מרציאנו:  אנחנו נשמח לתת כמה שיותר, חלק אנחנו עושים מתוך המקורות הפנימיים שלנו

יורם מרציאנו:  הרחבה בסופו של יום תדרוש הרחבה נוספת מבחינת המקורות והיכולות לתת

יורם מרציאנו:  הפיקוד מודע לזה ורוצה לתת לשוטרים את הטוב ביותר

יורם מרציאנו:  כולנו במקום של גיוס ושל שימור שוטרים, וגם צריך לזכור שצריך לשמור גם על איזושהי מדרגיות בתוך הארגון, מתוך הרצון לתגמל את כולם כמה שיותר

צביקה פוגל: תפקיד הוועדה בראשותי, וגם כשהיא לא בראשותי, הוא לפקח ולבקר את פעילויות המשרד לביטחון לאומי – זה חלק מהמשימות שלנו

צביקה פוגל:  בתוך המסגרת הזאת אנחנו, חברי הוועדה, קבענו לעצמנו במסגרת התפקיד שלנו לסייע למשטרה למלא את משימותיה

צביקה פוגל:  לא רק לבקר ולפקח, אלא באמת איך מסייעים

צביקה פוגל:  זה אחד הפערים שאנחנו כל הזמן מזהים

צביקה פוגל:  אני מנסה לומר לכם – אנחנו לא נפסיק לעקוב אחרי הדבר הזה

צביקה פוגל:  לא נפסיק לראות איך אנחנו באמת מתקדמים פה, ומעניקים למשטרה את היכולת לבצע את המשימות שלה, כי בסופו של דבר זו לא חוכמה להגיד: לא הצלחתם או לא ביצעתם או אין מספיק מעצרים או אין מספיק כתבי אישום או אין מספיק שירות לאזרח

צביקה פוגל:  בסופו של דבר אתה מסתכל מי עומד מאחוריך כדי לראות שהוא עומד במשימות, ואז אתה מגלה שתחנה של שמונים איש מצליחה להוציא שתי ניידות במהלך הלילה לאוכלוסייה ענקית

צביקה פוגל:  אתה שואל את עצמך: למה אין פה עוד אנשים? למה לא מצליחים? ואז אתה מגלה שזה לא בגלל שהם לא רוצים, אלא בגלל שהם לא יכולים, חסרים אנשים

צביקה פוגל:  למה חסרים אנשים? הנה אנחנו חוזרים לזה

צביקה פוגל:       אתם חייבים יחד איתי לנסות לראות איך אנחנו משנים את המציאות הזאת

צביקה פוגל:  תראו, החיים לימדו אותי שלא צריך לתקן את מה שלא מקולקל, אבל החובה שלנו היא כל הזמן לאתר מה כן מקולקל, ואני אומר לכם – זה מקולקל

צביקה פוגל:  צריך לתקן את זה

צביקה פוגל:  זה לא מקולקל במובן הרע של העניין, כי זה לא נעשה מרוע או זלזול, אלא מכיוון שאנחנו לא התאמנו את עצמנו למציאות

צביקה פוגל:  אנחנו חיים במציאות אחרת, אנשים לא באים היום רק מתוך אידאולוגיה או מתוך רצון להתמודד עם האתגרים

צביקה פוגל:  הם רוצים תגמול למאמץ שהם משקיעים

צביקה פוגל:  עוד מישהו  מהמשטרה? משרד האוצר, בבקשה

נועם שוורץ: שלום, אני רפרנטית ביטחון באגף שכר והסכמי עבודה במשרד האוצר

נועם שוורץ:  המשמעות היא שאני פחות מתעסקת עם תקציב

נועם שוורץ:  זה אגף תקציבים, ואני רואה שהם לא הוזמנו לדיון הבוקר

נועם שוורץ:  אני רוצה להתייחס ולומר שאין לנו התנגדות עקרונית לזה שתהיה שונות בשכר בין תחנות

נועם שוורץ:  אנחנו, ביחד עם המשטרה, כבר כמה שנים נותנים את הפתרון הזה במענקים ולא בתוך השכר עצמו, כי אם אנחנו ניתן את זה בתחנות בשכר עצמו המשמעות היא שאנשים עוברים הרבה תחנות – הקריירה במשטרה היא ארוכה וזה יכול ליצור עיוותים ושימורי שכר, ופשוט חבל על הזמן

נועם שוורץ:  לכן אני חושבת שהבקשה הזאת לא עולה מהמשטרה ומהמשרד

נועם שוורץ:  אנחנו מאוד קשובים לבקשות של המשטרה והמשרד ועובדים איתם בשיתוף פעולה יום-יומי

נועם שוורץ:  אם הבקשה הזאת הייתה עולה, היינו נותנים לה מענה ודנים בה

נועם שוורץ:  אני חושבת שזו הסיבה שהיא לא עולה

נועם שוורץ:      כמו שאמרו פה מהמשטרה ומהמשרד, אנחנו כן נותנים את הפתרון הזה במענקים

נועם שוורץ:  נתנו אותו בשנים 2022 ו-2023, למדנו לקחים כמו ששרית מהמשטרה ציינה, אולי דיפרנציאציה כזאת או אחרת

נועם שוורץ:  הטמענו את הלקחים האלה לתוך המבנה של המענקים שאנחנו מתכוונים לתת בשנת 2024 – זה עוד לא נסגר, אבל זה לקראת סגירה

נועם שוורץ:  היו קצת שינויים בגלל המלחמה ואנחנו עובדים על זה במרץ

נועם שוורץ:  אנחנו רוצים במיוחד לתת מענה לתחנות בירושלים, לתחנות במיקוד שמשתנות מתקופה לתקופה

נועם שוורץ:  למשל בתקופה הקודמת תחנות במגזר היו במיקוד ועכשיו תחנות אחרות, ולכן כשזה במענקים ולא בשכר שהוא קשיח, זה גם מאפשר לנו להתאים את המענה כל תקופה

נועם שוורץ:  אין לנו התנגדות עקרונית, כל בקשה שמגיעה מהמשטרה ומהמשרד אנחנו נותנים לה בשמחה את הקשב ההולם

צביקה פוגל: התייחסויות נוספות? למישהו יש מה להגיד? חבר הכנסת סימון?     

סימון מושיאשוילי: לא משהו ספציפי

סימון מושיאשוילי:  לא שמעתי מה שהיה כאן לפני

סימון מושיאשוילי:  גם בצבא, לוחם מקבל X וחייל שאינו לוחם מקבל Y

צביקה פוגל: ומי שנמצא בגזרה כזאת מקבל משהו אחר

סימון מושיאשוילי: אני חושב שזה יהיה נכון והגון לעשות את זה

סימון מושיאשוילי:  היום הגיע אליי גמלאי של המשטרה

סימון מושיאשוילי:  יש לי את תלוש השכר שלו כאן

סימון מושיאשוילי:  הוא אמר לי: תצלם אותו

סימון מושיאשוילי:  17 שנה במשטרת ישראל

סימון מושיאשוילי:  הוא אומר: איך אני יכול לחיות היום? אני אראה לך את תלוש השכר שלו – 17 שנה במשטרת ישראל

סימון מושיאשוילי:  חבר'ה צעירים פחות מתחברים לזה היום

סימון מושיאשוילי:  הוא אומר לי: יש לי שלושה ילדים, איך אני אפרנס את האישה והילדים? קל וחומר אם הוא משרת בתחנה שהיא בעלת סיכון או רחוקה מהבית

סימון מושיאשוילי:  הפרנסה היא שיקול לא קל, זה יהיה הגון לעשות את זה

צביקה פוגל: עורך הדין עידו, יש לך משהו להוסיף? אנחנו נמשיך במעקב אחרי העניין הזה

צביקה פוגל:  אני גם הולך להיפגש – אני לא יודע אם זה יהיה במסגרת של חבר כנסת או כיושב-ראש ועדה עם הוועדה, אבל אנחנו הולכים להיפגש עם ראש אמ"ש ועם אנשים נוספים מאגף משאבי אנוש של המשטרה

צביקה פוגל:  מה שאני מבקש כבר להעביר להם – אנחנו חייבים להסתכל על העניין הזה בפרספקטיבה יותר רחבה, זה לא רק שכר ולא רק מענקים – זה גם תגמולים מסוגים שונים שמאפשרים לאותם שוטרים להיות באותו מקום

צביקה פוגל:  אמרתי לכם את הנושאים של קידום, לימודים, שכירות ויש עוד הרבה דברים, יש גם פיצוי למשפחות

צביקה פוגל:  תראו, אנחנו עכשיו בעת לחימה, השוטרים שלנו עובדים בטירוף, חלקם נמצאים בקו של לחימה

סימון מושיאשוילי: אתה יודע מה? סליחה שאני קוטע אותך

סימון מושיאשוילי:  גם לפני הלחימה, בזמן ההפגנות עבדו בטירוף

צביקה פוגל: בטירוף

צביקה פוגל:  בכל הפגנה כזאת 600 שוטרים, שמעתי את הנתונים אתמול ולא האמנתי

צביקה פוגל:  זה תמיד נראה לי הרבה פחות, פתאום אני מבין כמה אנשים מתעסקים בדברים האלה

סימון מושיאשוילי: סוף כול סוף, זו מדינת ישראל ובלי קשר להפגנות, יש את עניין הביטחון השוטף שלנו

צביקה פוגל: סימון, אתה ואני מייצגים פה את מדינת ישראל ולא מייצגים אף אחד אחר

צביקה פוגל:  אנחנו רוצים שהשוטרים שלנו יהיו שוטרים נחושים, חזקים וראויים, כדי שהם יגיעו לעשות את מה שנדרש מהם

צביקה פוגל:  אסור לנו להגיע למצב שבו תחנות המשטרה, עוצבות היסוד שלנו, לא מממשות ולא עומדות בציפיות שלנו

צביקה פוגל:  אסור שזה יקרה

צביקה פוגל:  בטח לא כשהן נמצאות במצב שהן נמצאות בו היום

צביקה פוגל:  אנחנו מתקרבים לשם

צביקה פוגל:  חבל

צביקה פוגל:  המשטרה הוכיחה שיש לה יכולות אדירות, ואם לא נדע לנצל את המנוף שאנחנו נמצאים בו היום, אנחנו עשויים לפספס

צביקה פוגל:  אני אומר לכם, חבריי למשטרה – סדר עדיפויות

צביקה פוגל:  צריך להגדיר סדר עדיפויות

צביקה פוגל:  לא כולם שווים

צביקה פוגל:  אתם הרי מכירים את הדוגמה הזאת, נכון? לא כל האצבעות שוות – יש ארוכות יותר, יש שמנות יותר – כל אחד על פי משימותיו

צביקה פוגל:  תודה רבה שבאתם לכאן, נמשיך לדון בזה ונקווה כולנו שיהיו לנו ימים עם בשורות טובות יותר

צביקה פוגל:  תודה, אני נועל את הישיבה